ตลาดหุ้นเอเชียร่วงลงเช้านี้ หลังหุ้นกลุ่มเทคโนโลยีปรับตัวลง
ตลาดหุ้นเอเชียปรับตัวลดลงในช่วงเช้าวันนี้ โดยได้รับปัจจัยถ่วงจากหุ้นกลุ่มเทคโนโลยีที่ร่วงลง หลังบริษัทเทคโนโลยีหลายแห่งเปิดเผยผลประกอบการที่น่าผิดหวัง
22 ก.ค. 2558

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ โดยได้รับปัจจัยถ่วงจากหุ้นกลุ่มเทคโนโลยีที่ร่วงลง หลังบริษัทเทคโนโลยีหลายแห่งเปิดเผยผลประกอบการที่น่าผิดหวัง
ดัชนี MSCI Asia Pacific ร่วงลง 0.5% แตะ 144.56 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,657.80 จุด ลดลง 184.17 จุด, ดัชนี SSE Composite ตลาดหุ้นจีนเปิดวันนี้ที่ 3,996.43 จุด ลดลง 21.25 จุด, ดัชนี HSI ตลาดหุ้นฮ่องกงเปิดวันนี้ที่ 25,401.79 จุด ลดลง 134.64 จุด, ดัชนี TAIEX ตลาดหุ้นไต้หวันเปิดวันนี้ที่ 8,955.59 จุด ลดลง 50.37 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,071.06 จุด ลดลง 12.56 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,369.16 จุด ลดลง 2.25 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,731.12 จุด ลดลง 5.07 จุด
ทั้งนี้ IBM รายงานกำไรต่อหุ้นในไตรมาส 2 ปีนี้ ลดลง 15% เทียบเป็นรายปี สู่ระดับ 3.58 ดอลลาร์ ขณะที่แอปเปิลเผยรายได้สุทธิในไตรมาส 2 อยู่ในระดับสูงกว่าการคาดการณ์ของตลาดเพียงเล็กน้อย ส่วนไมโครซอฟท์ก็เปิดเผยผลประกอบการที่น่าผิดหวัง
 
อินโฟเควสท์ แปลและเรียบเรียง